NARIADENIE KOMISIE (ES) č. 750/2005
z 18. mája 2005
o nomenklatúre krajín a území pre štatistiku zahraničného obchodu Spoločenstva a štatistiku obchodu medzi členskými štátmi
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1172/95 z 22. mája 1995 o štatistike obchodovania s tovarom Spoločenstva a jeho členských štátov s nečlenskými krajinami (1), najmä na jeho článok 9,
keďže:
(1)
Nariadenie Komisie (ES) č. 2081/2003 z 27. novembra 2003 o nomenklatúre krajín a území pre štatistiku zahraničného obchodu Spoločenstva s nečlenskými krajinami a štatistiku obchodu medzi členskými štátmi (2) stanovilo znenie uvedenej nomenklatúry s platnosťou od 1. januára 2004.
(2)
Abecedné kódovanie krajín a území musí vychádzať z platnej normy ISO alpha 2, pokiaľ je zlučiteľné s požiadavkami právnych predpisov Spoločenstva.
(3)
Je potrebné identifikovať zvlášť Srbsko, Čiernu Horu a Kosovo (ako to zakotvuje rezolúcia Bezpečnostnej rady OSN č. 1244 z 10. júna 1999) v záujme spravovania dohôd o obchode s textilnými výrobkami, uzavretými medzi niektorými z týchto území a Európskym spoločenstvom. Podmienky, ktoré sú určené ustanoveniami Spoločenstva vzťahujúcimi sa na vyhlásenia o pôvode tovarov v obchodovaní s tretími krajinami, takisto odkazujú na potrebu vytvorenia osobitného kódu na určenie pôvodu tovarov Spoločenstva.
(4)
Je preto potrebné vypracovať nové znenie tejto nomenklatúry, ktorá zohľadní nové skutočnosti, ako aj niektoré zmeny, ku ktorým došlo vo vzťahu k určitým kódom.
(5)
Je žiaduce ustanoviť prechodné obdobie umožňujúce určitým členským štátom prispôsobiť sa zmenám zavedeným prostredníctvom predpisov Spoločenstva, ktoré sa týkajú ukončenia používania číselných kódov. V záujme zjednodušenia je potrebné, aby sa toto prechodné obdobie skončilo, keď vstúpia do platnosti ustanovenia pozmeňujúce pravidlá vzťahujúce sa na jednotný colný doklad.
(6)
Opatrenia stanovené v tomto nariadení sú v súlade so stanoviskom Výboru pre štatistiku obchodovania s tovarom s tretími krajinami,
PRIJALA TOTO NARIADENIE:
Článok 1
Znenie nomenklatúry krajín a území pre štatistiku zahraničného obchodu Spoločenstva a štatistiku obchodu medzi členskými štátmi platné od 1. júna 2005 je uvedené v prílohe.
Článok 2
Toto nariadenie nadobúda účinnosť 1. júna 2005.
Členské štáty však môžu používať trojmiestne číselné kódy, uvedené v prílohe k tomuto nariadeniu, do dátumu, keď nadobudnú platnosť ustanovenia pozmeňujúce prílohu 37 a prílohu 38 k nariadeniu Komisie (EHS) č. 2454/93 (3).
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. mája 2005